**Площта за напояване на територията на област Сливен ще бъде увеличена до над 15 000 дка**

Площта за напояване на територията на област Сливен ще бъде увеличена до над 15 000 дка. Това ще стане възможно с реконструкция на магистрален канал, от който се подава вода в участъка от с. Гавраилово до с. Тополчане. Рехабилитационния участък включва 5,47 км от канала. Към момента на подготовката на проекта, напояваните площи за последната стопанска година са били общо 9 380 дка.

Определеният финансов ресурс за ремонтните дейности е  8 150 735  лв. без ДДС и той се осигурява по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитите на селските райони 2014-2020 г.

С реконструкцията ще се увеличи пропускателната способност на канала, като  водоразпределението и експлоатацията му ще бъдат подобрени и ще се създадат условия и за по-лесното му почистване. При реализирането на проекта ще бъдат монтирани 4 броя измервателни устройства, съгласно изискванията на Закона за водите и ще бъде осигурена строителна механизация.

